”Isänmaallinen ryhmä” peri jäseneltään erorahaa rajuin ottein – uhri sidottiin eristysteipillä ja hakattiin pesäpallomailalla

Syyttäjä vaatii Päijät-Hämeen käräjäoikeudessa viidelle miehelle yhteensä yli 20 vuoden tuomiota julmasta ja pitkäkestoisesta väkivallasta, jonka uhriksi joutui miesjoukon entinen jäsen.

Miehet kuuluvat sanojensa mukaan ”isänmaalliseen ryhmään”, joka poliisin esitutkinnan mukaan käyttää nimeä Crew88. He ovat 20–30-vuotiaita. Joukko käyttää vapaa-aikaansa mm. autojen korjaamiseen ja on sitä varten vuokrannut tallitilan Lahdesta.

Oikeudessa tutustuttiin vuokratilaan valokuvien perusteella. Ryhmä pitää vuokratilaa koristavat monenkirjavat tunnukset.

Miesjoukko ei ole kuitenkaan järjestäytynyt virallisesti, mutta esitutkinnan mukaan sillä on hierarkia ja omat säännöt.

Yksi ryhmän jäsenistä erosi toiminnasta viime syksynä. Ero ei muita miellyttänyt.

Joukko vaati mieheltä 1 300 euron erorahaa, jota omille teilleen lähtenyt piti aiheettomana.

Miehen entinen naisystävä suostui houkutuslinnuksi ja uhri käveli suoraan miinaan. Hänet pahoinpideltiin saman päivän aikana viime syyskuussa rajuin ottein, ryöstettiin ja hänen vapautensa riistettiin.

Mies laitettiin väkisin autoon ja kuljetettiin vuokratallille. Tallin ovella yksi ryhmän jäsenistä oli vahtina kun muut mukiloivat hänet.

Uhri sidottiin ilmastointiteipillä tuoliin kiinni ja hänen suunsa teipattiin. Häntä lyötiin nyrkein, potkittiin ja hakattiin pesäpallomailalla 2–3 tunnin aikana. Väkivalta oli voimakasta.

Uhri oli koko ajan puolustuskyvytön. Hän sai isoja ruhjeita kaikkialle. Ryöstäjän tuhosivat myös uhrin omaisuutta.

Miesjoukko esitti mukiloinnin aikana vaatimuksen erorahan maksamisesta ja antoi aikaa rahojen järjestämiseen kaksi viikkoa.

Kun eräpäivä koitti, käveli uhri poliisille ja vielä saman päivänä aikana poliisi otti kaikki tekoihin osallistuneet kiinni.

Kolme syytettyä on ollut neljä kuukautta vangittuna. Kaksi muuta syytettyä on viime viikkoina ollut vapaalla jalalla.

Syyttäjän vaatii joukolle tuomioita mm. törkeästä pahoinpitelystä, törkeästä ryöstöstä, törkeästä vapaudenriistosta ja törkeästä kiristyksen yrityksestä. Syyttäjä esitti myös vaihtoehtoisen syytteen.

Neljälle syyttäjä vaatii neljän ja puolen vuoden tuomiota kullekin ja yhdelle kahden vuoden ja neljän kuukauden tuomiota.

Käräjäoikeus käsitteli juttua torstaina noin 13 tunnin ajan. Tuomio annetaan kahden viikon kuluttua.